हर धर्म की ज़ुबानी और कागज़ी दोनों भाषाओं और परिभाषाओं में इंसान और इंसानियत ही केंद्र में होते हैं। इसके बावज़ूद इन्हीं धर्मों के इशारों पर सबसे ज़्यादा अन्याय इंसानों के प्रति ही होता है। यह भी कम आश्चर्यजनक ही नहीं है कि किसी भी धर्म में निंदा सुनने और सहने की शक्ति बिल्कुल नहीं है। धर्म के विरुद्ध किसी की ज़रा भी ज़ुबान खुली नहीं कि वह धर्मी से अधर्मी और काफ़िर। जो बीते कल तक धर्म ध्वजा वाहक हो आने वाले कल को वही उस धर्म ध्वजा के झुक जाने के ज़ुर्म में चौराहे पर फाँसी के फंदे पर लटकाया जा सकता है। कितना क्रूर है यह विधान। क्या इसे धर्म कहा जा सकता है? "धारयित्यर्थे धर्मः" में जिस धर्म के धारण की बात है, यह धर्म कुछ-कुछ मेरी समझ में आता है क्योंकि इसके मानवता के धारण की धारणा साधारण नहीं असाधारण है। नितांत मानवीय है। यह मानवता किसी मानव या मानवी में ही सुरक्षित रह सकती है, ईंट-गारे से बने धर्म-स्थलों में नहीं। इस सत्य के बावज़ूद यथार्थ के धरातल पर धर्मों में इंसान का व वज़ूद नगण्य है। कागज़ की पुस्तकों और ईंट-गारे के पूजा स्थल को धर्मों में जो स्थान है, वह हांड-मांस के सजीव इंसान को नहीं। वहाँ सजीवों की अपेक्षा इन निर्जीवों के प्रति संवेदनशीलता का परिणाम यह है कि शायद ही किसी धर्म ग्रंथ में यह लिखा हो कि उसकी निंदा करने वाले किसी इंसान को दंड न दिया जाए। उलटे उसे अधर्मी और काफ़िर करार देकर मौत के घाट उतारने में उन्हें सबाब दिखता है। इंसान और इंसानियत को समर्पित पूजास्थलों के भीतर भी इसी इंसान का खून बहता हुआ देखा जा सकता है। क्या यही है वह धर्म-धारणा?